อว. เผย "ไทยฉีดวัคซีนโควิด" กว่า 28 ล้านโดส ขณะที่ทั่วโลกฉีดแล้ว 5,068 ล้านโดส ใน 203 ประเทศ/เขตปกครอง
ศาสตราจารย์ นายแพทย์ สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) เผยข้อมูลสถิติการฉีดวัคซีนโควิด-19 ทั่วโลกแล้ว 5,068 ล้านโดส ใน 203 ประเทศ/เขตปกครอง ขณะนี้อัตราการฉีดล่าสุดรวมกันทั่วโลก 37.4 ล้านโดสต่อวัน และมีแนวโน้มที่เพิ่มขึ้นอย่างต่อเนื่อง ขณะที่สหรัฐอเมริกามีการฉีดวัคซีนสูงที่สุด 365 ล้านโดส โดยมีชาวอเมริกันกว่า 172 ล้านคนได้รับวัคซีนครบ 2 โดสแล้ว    ด้านอาเซียนขณะนี้ทุกประเทศได้ฉีดวัคซีนป้องกันโรคโควิด-19 แล้วกว่า 240 ล้านโดส โดยสิงคโปร์ฉีดวัคซีนในสัดส่วนประชากรมากที่สุดในภูมิภาค ร้อยละ 76.6 ของประชากร ขณะที่อินโดนีเซียฉีดวัคซีนมากที่สุด 92.78 ล้านโดส สำหรับประเทศไทย ข้อมูล ณ วันที่ 26 สิงหาคม 2564 ฉีดวัคซีนแล้วกว่า 28 ล้านโดส โดยฉีดให้กับประชาชนมากที่สุดในสัดส่วนร้อยละ 56.02